Voëlklip-tragedie: Soektog na Cuzette afgelas | Netwerk24
Voëlklip-tragedie: Soektog na Cuzette afgelas
Deur Jackie Kruger 13 November 2019 18:31
Die soektog na Cuzette Scheepers (6) van Heroldsbaai in die Suid-Kaap is afgelas.
Polisieduikers en die Nasionale Seereddingsinstituut (NSRI) bly egter op bystand, sê kapt. Malcolm Pojie, polisiewoordvoerder.
Cuzette, haar boetie, Hugo (2), en hul ma, Heidi Scheepers (35), het op 22 Oktober in hul Volkswagen Caravelle verdwyn nadat hulle op die strand by Heroldsbaai was. Die Caravelle is die volgende dag met laagwater in die see by Voëlklip buite Heroldsbaai gevind. Dit het vermoedelik die vorige dag oor 'n afgrond gestort.
Hugo se lykie is op 24 Oktober gevind en Scheepers s'n twee dae later. Cuzette word egter nog vermis.
'n Diens vir al drie is Saterdag by die Eden-gemeente in George gehou.
Dit is nie bekend waarom Scheepers-hulle op daardie pad was nie. 'n Geregtelike doodsondersoek word gedoen en volgens die polisie word geen gemene spel vermoed nie. 'n Voorlopige lykskouingsverslag het getoon Scheepers en Hugo het verdrink.
Na verneem word, het Scheepers in 2003 'n skoonheidskursus aan Damelin in Bloemfontein voltooi. Sy was blykbaar 'n slim, stil student wat die kursus geslaag het sonder om enige van haar vakke te herhaal.
'n Facebookgroep, In Memory of Heidi Scheepers and Children, wat op 4 November begin is, het teen Woensdagmiddag al byna 1 000 lede gehad.
Meer oor: Nasionale Seereddingsinstituut (Nsri) | Voëlklip-Tragedie | Heidi Scheepers | Hugo Scheepers | Cuzette Scheepers | Kapt. Malcolm Pojie | Suid-Kaap | Heroldsbaai